Det kommer til at gå ud over sygeplejerskerne, lægerne, patienterne og regionen selv, hvis Region Nordjylland sparer lægernes honorar til blodprøvetagning. Det mener kredsformand for Dansk Sygeplejeråd i Nordjylland Lene Holmberg. - Det vil især gå ud over de kroniske patienter. Og det vil gå ud over det nære kontakt til patienterne, siger Lene Holmberg til TV2/Nord. Ifølge formand for lægernes forening i Nordjylland, Kaj Bernth, pønser Region Nordjylland på at fjerne honoraret, som lægerne får til blodprøvetagning. Et honorar, som ifølge ham vil koste 58 sygeplejersker jobbet. - Det er jo frygteligt. Der er ikke jobs andre steder. Der er ledige sygeplejersker og der er sygeplejersker, der lige nu falder ud af dagpengesystemet, siger Lene Holmberg til TV2/Nord. Hun mener også, at det vil gå ud over regionen selv, da det er dyrere, hvis lægerne selv skal tage blodprøver.

Referat:
Ifølge formanden for lægernes forening i Nordjylland vil regionen spare lægernes honorarer til blodprøvetagning væk. - Frygteligt, mener Dansk Sygeplejeråd i Nordjylland.